Source: http://www.pollumajandus.ee/uudised/2012/04/02/ringkonnakohus-moistis-pollumajandusministri-eksnouniku-oigeks
Timestamp: 2018-10-19 04:17:54+00:00
Document Index: 315405

Matched Legal Cases: ['kohus ', 'kohus ', 'kohus ', 'kohus ', 'kohus ', 'Kohus ']

Ringkonnakohus mõistis põllumajandusministri eksnõuniku õigeks - Põllumajandus
Ringkonnakohus mõistis põllumajandusministri eksnõuniku õigeks
02. aprill 2012 17:47
Täna mõistis Tallinna ringkonnakohus endise põllumajandusministri nõuniku Alar Oppari ja Taani ärimehe Thorben Nielseni kriminaalasjas õigeks.
Opparile oli esitatud süüdistus mõjuvõimuga kauplemises ja pistise võtmises. Lisaks jättis ringkonnakohus muutmata Nielseni ja tema pankrotistunud firma FjordFresh Holding OÜ õigeksmõistmise pistise andmise süüdistuses.
Ringkonnakohus mõistis Oppari kasuks kaitsekulutuste hüvitamiseks 4517,10 eurot ning Nielsenile 3058,69 eurot.
Riigiprokuratuuri süüdistuse järgi sai põllumajandusministri Helir-Valdor Seederi nõunik Alar Oppar FjordFresh Holdingu juhatuse liikmelt Thorben Gronkjaer Nielsenilt vara ja muud soodustust selle eest, et ta mõjutas ministeeriumi langetama taanlase firmale soodsaid otsuseid.
Samuti oli Opparil Maaelu Edendamise Sihtasutuse nõukogu liikmena pädevus osaleda sihtasutuse tegevuse kavandamisel, tegevuskava kinnitamisel, sealhulgas tagatiste abikava kinnitamisel, rahastamistaotluste läbivaatamisel ja rahuldamisel ning tegutses seal Nielseni huvides.
„ Arvan, et õiglus ja õigus võidutses seekord. Kohus nõustus kaitsjatega, et süüdistus on vastuoluline ja ebaselge ning pole võimalik tuvastada, millised teod seob süüdistaja pistisega ja millised mõjuvõimuga kauplemisega," kommenteeris otsust Oppari kaitsja vandeadvokaat Aivar Pilv.
Tuginedes Eesti senisele kohtupraktikale tuleb Pilve sõnul tõenäoliselt läbida ka kassatsioonmenetlus riigikohtus, sest riiklik süüdistus tavapäraselt oma süüdistusest ei loobu ja püüab alati minna lõpuni. Alates tänasest on prokuratuuril seitse päeva aega, et otsustada, kas kaevata ringkonnakohtu otsus edasi riigikohtusse.
Harju Maakohtu 28. septembri 2011 otsusega mõisteti Oppar ja Nielsen kriminaalsüüdistuses õigeks. Oppari ja Nielseni kasuks mõisteti õigusabi eest makstud tasu hüvitamiseks kummalegi 35 000 eurot. Prokurör kaebas otsuse edasi ringkonnakohtusse.
URL: http://www.pollumajandus.ee/uudised/2012/04/02/ringkonnakohus-moistis-pollumajandusministri-eksnouniku-oigeks